EUROPOS KOMISIJA Briuselis, 2017 09 06 COM(2017) 465 final KOMISIJOS ATASKAITA EUROPOS PARLAMENTUI, EUROPOS VADOVŲ TARYBAI IR TARYBAI



Penkioliktoji perkėlimo Europos Sąjungoje ir perkėlimo į Europos Sąjungą ataskaita







1Įvadas Penkioliktoje perkėlimo Europos Sąjungoje ir perkėlimo į Europos Sąjungą ataskaitoje nurodyti skubūs veiksmai, kurių dar reikia imtis, kad iš Italijos ir Graikijos būtų kuo greičiau perkelti visi perkėlimo Europos Sąjungoje kriterijus atitinkantys asmenys ir kad būtų įgyvendinti perkėlimo į ES tikslai. Perkėlimo Europos Sąjungoje tempas tebėra geras – nuo 2017 m. vasario mėn. kas mėnesį perkeliama vidutiniškai 2 300 asmenų (šiais duomenimis patvirtinama, kad 2017 m. perkėlimas Europos Sąjungoje vykdomas daug sparčiau), o valstybės narės perkelia pusketvirto karto daugiau asmenų nei per tą patį laikotarpį 2016 m. 2017 m. rugsėjo 4 d. duomenimis, Europos Sąjungoje iš viso perkelta beveik 27 700 asmenų (19 244 asmenys perkelti iš Graikijos, 8 451 – iš Italijos). Vis dėlto, nors 2017 m. birželio mėn. Europos Sąjungoje perkeltas rekordinis skaičius asmenų, liepos ir rugpjūčio mėn. perkėlimo tempas sulėtėjo. Nepaisant Komisijos raginimų išlaikyti perkėlimo, visų pirma iš Italijos, tempą, jį padidinti ir toliau laikytis 2017 m. liepos 6 d. neoficialiame Teisingumo ir vidaus reikalų tarybos posėdyje prisiimtų įsipareigojimų imtis visų reikiamų veiksmų, siekiant užtikrinti, kad iš Italijos būtų perkelti visi perkėlimo Europos Sąjungoje kriterijus atitinkantys asmenys, vasaros mėnesiais iš Italijos ir Graikijos perkelta tik apie 4 400 asmenų (iš Italijos perkelta vidutiniškai po 600 asmenų kas mėnesį). Italijoje, kur migracijos spaudimas išlieka labai didelis, tebėra daug perkėlimo Europos Sąjungoje kriterijus atitinkančių migrantų. 2017 m. atvyksta palyginti nedaug Eritrėjos piliečių (jie sudaro pagrindinę Italijoje esančių perkėlimo Europos Sąjungoje kriterijus atitinkančių asmenų grupę). 2016 m. į Italiją atvyko 20 700 Eritrėjos piliečių, o nuo 2017 m. pradžios – dar per 5 200, be to, Italijos krantus pasiekė beveik 2 000 sirų. Dabartinis perkėlimo Europos Sąjungoje tempas vis dar per lėtas, kad būtų perkelti visi perkėlimo Europos Sąjungoje kriterijus atitinkantys asmenys, todėl labai svarbu, kad dabar valstybės narės vykdytų prisiimtus įsipareigojimus bei teisines pareigas ir gerokai labiau stengtųsi perkelti asmenis iš Italijos. Tai padėtų sumažinti spaudimą, tenkantį didelį krūvį patiriančioms Italijos prieglobsčio ir priėmimo sistemoms. Vasaros mėnesiais iš Graikijos perkeliamų asmenų skaičius stabilizavosi ir siekė 1 700 asmenų. Vis dėlto ir toliau reikia dėti dar daugiau pastangų, kad būtų perkelti visi perkėlimo Europos Sąjungoje kriterijus atitinkantys prašytojai. Rugsėjo 4 d. duomenimis, užregistruoti 27 382 Europos Sąjungoje perkeltini asmenys ir dar reikia perkelti ne mažiau kaip 2 800 asmenų. Valstybės narės turėtų ir toliau stengtis užtikrinti, kad būtų perkelti visi perkėlimo Europos Sąjungoje kriterijus atitinkantys asmenys. Tebedaroma pažanga įgyvendinant 2015 m. liepos mėn. Tarybos išvadas dėl 22 504 asmenų perkėlimo į ES. Nemažai valstybių narių, įsipareigojusių perkelti daug asmenų, savo įsipareigojimus jau įgyvendino ir dabar daugiausia dėmesio bei pastangų skiria asmenų perkėlimui į Europos Sąjungą pagal ES ir Turkijos pareiškimą. Valstybės narės, kurios dar nėra perkėlusios į ES asmenų arba kurioms dar reikia daug nuveikti, kad įvykdytų savo tikslą, turėtų nedelsdamos padidinti pastangas. 2Perkėlimas Europos Sąjungoje Iš perkėlimo Europos Sąjungoje tempo matyti nuosekli teigiama didėjimo tendencija – nuo 2017 m. vasario mėn. kas mėnesį perkeliama vidutiniškai 2 300 asmenų. Dauguma valstybių narių reguliariai prisiima įsipareigojimus ir perkelia asmenis. Tačiau siekiant užtikrinti, kad būtų perkelti visi Italijoje ir Graikijoje esantys perkėlimo Europos Sąjungoje kriterijus atitinkantys asmenys, visos valstybės narės, į kurias perkeliama, turėtų dėti daugiau pastangų. Valstybės narės, dar neperkėlusios visų joms priskirtų asmenų, turėtų padidinti savo įsipareigojimus ir sparčiau perkelti asmenis, kurių perkėlimas užtruko. Visos valstybės narės turėtų toliau vykdyti savo įsipareigojimus, kad ir iš Italijos, ir iš Graikijos būtų perkelti visi perkėlimo Europos Sąjungoje kriterijus atitinkantys prašytojai. Kaip skelbta anksčiau, Vengrija ir Lenkija tebėra vienintelės valstybės narės, neperkėlusios nė vieno asmens; Lenkija nuo 2015 m. gruodžio 16 d. neprisiėmė jokių įsipareigojimų. Be to, Čekija nuo 2016 m. gegužės mėn. neįsipareigojo perkelti nė vieno asmens ir nuo 2016 m. rugpjūčio mėn. nė vieno neperkėlė. Šios šalys turėtų nedelsdamos pradėti prisiimti įsipareigojimus ir vykdyti perkėlimą.

2.1 Graikija. Reikia dėti daugiau pastangų, kad būtų perkelti visi perkėlimo Europos Sąjungoje kriterijus atitinkantys prašytojai Rugsėjo 4 d. duomenimis, iš viso 27 382 asmenys pateikė prašymus pagal perkėlimo Europos Sąjungoje mechanizmą; 19 244 asmenys jau perkelti, o 2 741 dar reikia perkelti. Nors iki 2017 m. rugsėjo 26 d. gali būti užregistruota daugiau perkėlimo Europos Sąjungoje prašytojų, o kai kurie asmenys gali būti pašalinti iš perkėlimo Europos Sąjungoje mechanizmo, prognozuojama, kad bendras užregistruotų Europos Sąjungoje perkeltinų prašytojų skaičius išliks stabilus. Visų pirma 1 500–2 000 asmenų, kuriems iš pradžių buvo nuspręsta taikyti Dublino procedūrą, gali reikėti perkelti pagal perkėlimo Europos Sąjungoje mechanizmą, taigi bendras Europos Sąjungoje perkeltinų, bet dar neperkeltų, asmenų skaičius gali būti apie 4 700. Dėl šios priežasties labai svarbu, kad valstybės narės toliau reguliariai prisiimtų įsipareigojimus. Kaip skelbta anksčiau, Malta ir Latvija jau perkėlė visus joms priskirtus perkelti asmenis, savo įsipareigojimus įvykdė ir Norvegija. Be to, skaičiuojant rugsėjo mėn. Europos Sąjungoje jau perkeltus ir planuojamus perkelti asmenis, Suomija bus perkėlusi daugiau kaip 90 proc., o Lietuva ir Liuksemburgas – daugiau kaip 85 proc. joms priskirtų perkelti asmenų. Švedija, kuri pirmuosius asmenis perkėlė tik birželio mėn., bus perkėlusi beveik 70 proc. jai priskirtų perkelti asmenų. Tačiau nors Austrija pranešė apie savo ketinimus pradėti perkelti asmenis iš Graikijos, ji vis dar turi oficialiai įsipareigoti, ir Komisija tikisi, kad Austrija tai padarys neatidėliodama. Rugpjūčio mėn. Europos Sąjungoje perkelta beveik 1 800 asmenų. Pagrindinės paskutiniame mechanizmo įgyvendinimo etape iškylančios kliūtys yra tai, kad kai kurios valstybės narės, į kurias perkeliama, neturi pakankamų pajėgumų perkėlimo prašymams nagrinėti tokiu tempu, kuris atitiktų mėnesinius įsipareigojimus, be to, jų priėmimo pajėgumai yra riboti. Kaip jau minėta, pagrindinės prašymų nagrinėjimo pajėgumų trūkumo pasekmės – vėlavimas pateikti atsakymus ir galimybės nacionalinėms saugumo tarnyboms atlikti patikrinimus nebuvimas, visų pirma, kai šalys vienu metu vykdo ir perkėlimą į Europos Sąjungą, ir perkėlimą Europos Sąjungoje. Kad kuo greičiau perkeltų visus perkėlimo Europos Sąjungoje kriterijus atitinkančius asmenis, šalys, kuriose daugiausia neišnagrinėtų atvejų (Vokietija, Prancūzija, Airija ir Šveicarija), turėtų nedelsdamos paspartinti asmenų perkėlimą. Nelydimi nepilnamečiai. Daroma tinkama pažanga Rugpjūčio 31 d. duomenimis, perkelta 420 iš 586 nelydimų nepilnamečių, atitinkančių perkėlimo Europos Sąjungoje kriterijus. Tos pačios valstybės narės (Belgija, Vokietija, Airija, Nyderlandai, Ispanija) toliau siūlo vietų šios kategorijos pažeidžiamiems prašytojams ir Komisija tai vertina palankiai. Tačiau labai svarbu, kad visos valstybės narės patenkintų šios itin pažeidžiamos prašytojų grupės pateiktus perkėlimo prašymus. Valstybės narės raginamos toliau užtikrinti reikiamų vietų, kad būtų galima perkelti užregistruotus atskirtus nepilnamečius, ir vengti per griežtos politikos dėl šeimos ryšių įrodymo. Visų pirma atliekamas vaiko interesų vertinimas ir juo remiantis nustatoma, ar nepilnametis turėtų būti perkeliamas, o vėliau sprendžiama, į kurią valstybę narę jis turėtų būti perkeliamas. Būtini skubūs veiksmai ·Visos valstybės narės turėtų toliau įsipareigoti perkelti reikiamą skaičių asmenų, siekiant užtikrinti, kad būtų perkelti visi kriterijus atitinkantys perkėlimo Europos Sąjungoje prašytojai. Visų pirma valstybės narės, kurios dar nėra perkėlusios tiek asmenų, kiek joms priskirta, turėtų įsipareigoti perkelti daugiau asmenų ir sparčiau perkelti visus kriterijus atitinkančius perkėlimo Europos Sąjungoje prašytojus. ·Austrija turėtų imtis tolesnių veiksmų dėl savo pranešime pateiktų planų ir nedelsiant pradėti prisiimti įsipareigojimus ir perkelti asmenis iš Graikijos. ·Šiuo galutiniu įgyvendinimo etapu Vokietija, Prancūzija, Airija ir Šveicarija turėtų toliau didinti pastangas paspartinti asmenų perkėlimą. ·Valstybės narės turėtų lanksčiau spręsti atskirtų ir nelydimų nepilnamečių perkėlimo klausimus. 2.2 Italija. Reikia dėti daugiau pastangų, kad būtų perkelti visi kriterijus atitinkantys perkėlimo Europos Sąjungoje prašytojai Atsižvelgiant į dabartinį perkėlimo tempą (liepos mėn. perkelti tik 544 prašytojai, rugpjūčio mėn. – 467), akivaizdu, kad daugiau turi būti daroma tiek nustatant 2017 m. atvykstančių asmenų tapatybę ir registruojant visus perkėlimo Europos Sąjungoje kriterijus atitinkančius asmenis (Italija), tiek sparčiai perkeliant šiuos asmenis (valstybės narės, į kurias perkeliama).

2017 m. atvykusių prašytojų tapatybės nustatymas ir jų registravimas. Reikia sparčiau vykdyti minėtas procedūras, kad būtų galima perkelti visus kriterijus atitinkančius perkėlimo Europos Sąjungoje prašytojus 2016 m. į Italiją atvyko 20 700 prašytojų, o 2017 m. jau atvyko apie 7 600 kriterijus atitinkančių perkėlimo Europos Sąjungoje prašytojų (pirmiausia Eritrėjos ir Sirijos piliečių), iš kurių kaip perkeltini asmenys 2017 m. užregistruota tik apie 4 000, o nuo mechanizmo taikymo pradžios – apie 11 000 asmenų. Tačiau toks Eritrėjos piliečių tapatybės nustatymo, registravimo ir jų atvejų nagrinėjimo tempas neatitinka kriterijus atitinkančių perkėlimo Europos Sąjungoje prašytojų atvykimo į Italiją tempo. Todėl Italija turėtų pirmiausia sparčiau nustatyti visų atvykstančių kriterijus atitinkančių perkėlimo Europos Sąjungoje prašytojų tapatybę ir juos registruoti, taip pat sparčiau nagrinėti jų atvejus, kad būtų galima greičiau ir iš karto po to, kai valstybės narės įsipareigoja, pateikti perkėlimo prašymus valstybėms narėms, į kurias perkeliama. Šiuo tikslu Italija, remiama EASO, turi didinti vietos institucijų ir priėmimo centrų informuotumą apie perkėlimo Europos Sąjungoje mechanizmą, be kita ko, užtikrinti, kad šiuo metu į oficialią Italijos priėmimo sistemą neįtraukti asmenys, kurie galėtų būti perkelti, taip pat būtų skubiai užregistruoti ir jiems būtų taikomas perkėlimo Europos Sąjungoje mechanizmas. Reikėtų pasinaudoti visomis EASO informavimo kampanijos ir EASO karštosios linijos teikiamomis galimybėmis. Šiam tikslui pasiekti labai svarbus glaudesnis Italijos valdžios institucijų ir EASO bendradarbiavimas. EASO taip pat yra pasirengęs toliau didinti savo mobiliųjų grupių skaičių ir skatinti aktyvesnį šių grupių dalyvavimą susisiekiant su visais dar neužregistruotais kriterijus atitinkančiais perkėlimo Europos Sąjungoje prašytojais, kurie galėtų būti perkelti. EASO yra pasirengęs padėti juos užregistruoti pagal perkėlimo Europos Sąjungoje mechanizmą. Po rugpjūčio 14 d. Ministro Pirmininko P. Gentiloni laiško Pirmininkui J.-C. Junckeriui ir Komisijos nariui D. Avramopoulosui bendradarbiavimas su EASO turėtų būti dar intensyvesnis. Įsipareigojimai ir perkėlimai. Valstybės narės turėtų sparčiau vykdyti visus procedūros etapus, be to, reikalingi didesni įsipareigojimai, kad būtų galima kuo greičiau perkelti visus kriterijus atitinkančius perkėlimo Europos Sąjungoje prašytojus Komisija palankiai vertina tai, kad Austrija perkėlė pirmuosius 15 prašytojų, taip pat Prancūzijos ir Ispanijos prisiimtus didesnius įsipareigojimus, kuriuos vykdant turėtų būti veiksmingai perkeliami asmenys. Nagrinėjami pirmųjų iš Italijos į Slovakiją perkeltinų asmenų atvejai ir Komisija tikisi, kad pirmieji prašytojai bus nedelsiant perkelti. Vokietija ir Šveicarija turėtų ir toliau trumpinti vėlavimą, kadangi į kai kuriuos perkėlimo prašymus neatsakyta nuo praėjusių metų. Be to, atsižvelgiant į Italijos raginimą, su atitinkamomis valstybėmis narėmis turėtų būti kuo greičiau sudaryti likę dvišaliai susitarimai dėl papildomų su saugumu susijusių apklausų, kad būtų galima nedelsiant pradėti perkelti asmenis į tas valstybes nares. Komisija palankiai vertina neseniai Estijos prisiimtą įsipareigojimą ir tikisi, kad netrukus bus perkelti pirmieji asmenys. Kaip minėta ankstesnėje ataskaitoje, iki 2017 m. rugsėjo 26 d. atvyksiančius asmenis, jeigu jie atitinka perkėlimo Europos Sąjungoje kriterijus, dar bus galima perkelti per pagrįstą laikotarpį po nurodytos datos. Tam reikia, kad valstybės narės, atsižvelgdamos į poreikį, ir toliau įsipareigotų perkelti daugiau asmenų, kad Italija galėtų siųsti perkėlimo prašymus ir po nurodytos datos, iš karto po to, kai užregistruojami kriterijus atitinkantys perkėlimo prašytojai ir paruošiami jų prašymai. Pakankamus įsipareigojimus prisiėmusios valstybės narės (būtent Estija ir Slovakija) turėtų vengti nurodyti pernelyg griežtus pageidavimus, kurių Italijai beveik neįmanoma įgyvendinti. Be to, kad galutinis perkėlimo Europos Sąjungoje mechanizmo etapas būtų įgyvendintas sklandžiai ir veiksmingai, bus labai svarbu, kad didelius mėnesinius įsipareigojimus prisiėmusios valstybės narės vykdytų išankstinį planavimą ir koordinavimą. Nelydimų nepilnamečių perkėlimas Europos Sąjungoje Nuo 2017 m. gegužės mėn., kai iš Italijos buvo perkelti pirmieji nelydimi nepilnamečiai, iš Italijos perkeltas 31 nelydimas nepilnametis – 26 į Nyderlandus, 2 į Belgiją, 2 į Norvegiją ir 1 į Vokietiją. Be to, pritarta dar vienam atvejui, dar dėl 59 atvejų prašymai nusiųsti valstybėms narėms ir dėl daugiau kaip 80 atvejų prašymai jau parengti teikti. Esama dar daugiau atvejų, dėl kurių šiuo metu rengiami prašymai. Ši pažanga padaryta koordinuojant Komisijos grupės Italijoje, Italijos valdžios institucijų ir EASO veiksmus. Sicilijos prefektūroms ir policijos nuovadoms (it. questure) buvo nusiųsta dviejų puslapių ilgio santrauka, kurioje pažingsniui paaiškinta nelydimų nepilnamečių perkėlimo Europos Sąjungoje procedūra. Be to, Sicilijos policijos nuovadoje buvo dislokuota EASO mobilioji grupė. Ši grupė pradėjo dirbti rugpjūčio mėn. viduryje; ji padeda registruoti nelydimus nepilnamečius, atitinkančius perkėlimo Europos Sąjungoje kriterijus.

Kadangi didėja bendras nelydimų nepilnamečių registravimo tempas, tikimasi, kad per ateinančias savaites bus užregistruota daug nelydimų nepilnamečių. Todėl tebėra labai svarbu, kad tiek Italijos valdžios institucijos, tiek valstybės narės ir toliau pažeidžiamų asmenų bei nelydimų nepilnamečių atvejams teiktų besąlygišką pirmenybę. Be to, kai kurios valstybės narės (Vokietija) turėtų nustoti reikšti griežtus pageidavimus, susijusius su nelydimais nepilnamečiais. Į Italiją iki rugsėjo 26 d. atvykusius nelydimus nepilnamečius užregistruoti ir perkelti Europos Sąjungoje netrukus po jų atvykimo pavyktų tik tuo atveju, jeigu visos valstybės narės artimiausiomis savaitėmis suteiktų visapusišką paramą, be kita ko, įsipareigotų perkelti daugiau nelydimų nepilnamečių. Būtini skubūs veiksmai ·Italija turi sparčiau vykdyti visų atvykstančių kriterijus atitinkančių perkėlimo prašytojų tapatybės nustatymą ir registravimą, be kita ko, pasinaudodama EASO informavimo kampanija, taip pat sparčiau nagrinėti perkėlimo prašymus. ·Pirmieji asmenys turėtų būti nedelsiant perkelti į Slovakiją ir Estiją, o Vokietija ir Šveicarija turėtų ir toliau dėti pastangas atsakyti į dar neatsakytus perkėlimo prašymus laikantis terminų, dėl kurių susitarta perkėlimo Europos Sąjungoje protokole. ·Kadangi tik Malta ir Suomija yra perkėlusios beveik visus joms perkelti iš Italijos priskirtus asmenis, visos kitos valstybės narės turėtų toliau prisiimti įsipareigojimus arba, prireikus, juos padidinti, kad būtų perkelti visi kriterijus atitinkantys perkėlimo prašytojai. ·Kai kurios valstybės narės (Estija, Prancūzija, Slovakija) turėtų vengti nurodyti per griežtus pageidavimus, o didelius įsipareigojimus prisiėmusios valstybės narės turėtų pateikti išankstinius planus ir lanksčiau vertinti su perkėlimu susijusius logistikos sprendimus. ·Visos valstybės narės turėtų pirmiausia nagrinėti prašymus dėl pažeidžiamų prašytojų, ypač nelydimų nepilnamečių, taip pat vengti nurodyti griežtus pageidavimus (Vokietija) ir įsipareigoti perkelti pakankamą skaičių tokių asmenų. 3Perkėlimas į Europos Sąjungą Daroma pažanga įgyvendinant 2015 m. liepos 20 d. išvadas. Perkelta per 75 proc. iš 22 504 asmenų, dėl kurių perkėlimo į Europos Sąjungą susitarta pagal išvadas. Daugiausia pastangų ir toliau skiriama asmenų perkėlimui iš Turkijos pagal 2016 m. kovo 18 d. ES ir Turkijos pareiškimą. Taip yra todėl, kad kelios valstybės, kurioms nustatytos didelės kvotos, jau įvykdė savo perkėlimo į Europos Sąjungą įsipareigojimus, prisiimtus pagal išvadas, arba jau netrukus juos įvykdys. Vis dėlto toliau perkeliami asmenys ir iš kitų šalių – daugiausia iš Jordanijos ir Libano. 2017 m. rugsėjo 4 d. duomenimis, pagal 2015 m. liepos 20 d. išvadas į 22 valstybes (Airiją, Austriją, Belgiją, Čekiją, Daniją, Estiją, Islandiją, Ispaniją, Italiją, Jungtinę Karalystę, Latviją, Lichtenšteiną, Lietuvą, Liuksemburgą, Nyderlandus, Norvegiją, Portugaliją, Prancūziją, Suomiją, Švediją, Šveicariją ir Vokietiją) perkelti 17 305 asmenys. Tai apima valstybių narių pastangas pagal ES ir Turkijos pareiškimą iš Turkijos į Europos Sąjungą perkelti Sirijos piliečius. Nuo 2016 m. balandžio 4 d. pagal šį mechanizmą iš Turkijos į Europos Sąjungą perkelti 8 834 sirai, 1 028 iš jų perkelti nuo paskutinio ataskaitinio laikotarpio. Kol kas neperkelti 20 687 Sirijos piliečiai, kuriuos įsipareigota perkelti. Iki šiol pagal ES ir Turkijos pareiškimą prašytojų perkelta į Austriją, Belgiją, Estiją, Ispaniją, Italiją, Latviją, Lietuvą, Liuksemburgą, Nyderlandus, Portugaliją, Prancūziją, Rumuniją, Suomiją, Švediją ir Vokietiją. Be to, nuo 2016 m. balandžio 4 d. Norvegija iš Turkijos perkėlė 629 sirus. Nuo tada, kai pradėti taikyti abu ES mechanizmai, iš viso į Europos Sąjungą perkelta 22 518 asmenų. Septynios valstybės narės (Airija, Estija, Jungtinė Karalystė, Nyderlandai, Suomija, Švedija ir Vokietija), taip pat trys asocijuotosios šalys (Islandija, Lichtenšteinas ir Šveicarija) jau įvykdė savo įsipareigojimus pagal 2015 m. liepos 20 d. išvadas. Tačiau devynios valstybės narės dar nėra į ES perkėlusios asmenų pagal šį mechanizmą, o 13 valstybių narių dar nėra perkėlusios asmenų pagal ES ir Turkijos pareiškimą. Vis dėlto kai kurios valstybės narės rengiasi perkelti asmenis į Europos Sąjungą pagal šiuos mechanizmus. Liepos mėn. Malta siuntė į Turkiją atrankos misiją, o Kipras artimiausiomis savaitėmis turėtų vykdyti perkėlimo į Europos Sąjungą operaciją pagal ES ir Turkijos pareiškimą. Be to, Kroatija savo įsipareigojimą pagal ES ir Turkijos pareiškimą padidino nuo 30 iki 150 asmenų; spalio pradžioje ji planuoja siųsti į Turkiją patikros misiją. Slovėnija kreipėsi į UNHCR ir pateikė prašymą perkelti į ES 60 asmenų pagal ES ir Turkijos pareiškimą. Nepanašu, kad valstybės narės, kurių įsipareigojimai pagal 2015 m. liepos 20 d. išvadas labai menkai įgyvendinti, bus pajėgios įvykdyti likusius įsipareigojimus, nebent labai padidins savo pastangas. Valstybės narės, perkeliančios asmenis į Europos Sąjungą pagal ES ir Turkijos pareiškimą, rengia tolesnes operacijas, įskaitant misijas į Turkiją, į ES perkeltiniems kandidatams apklausti. ES delegacija Ankaroje toliau atkreipia UNHCR dėmesį į tai, kad svarbu ir mažesnius įsipareigojimus prisiėmusioms valstybėms narėms siųsti į ES perkeltinų kandidatų prašymus. Be dabartinių perkėlimo iš Turkijos į Europos Sąjungą įsipareigojimų įgyvendinimo, taip pat vyksta derybos dėl kartu su dalyvaujančiomis valstybėmis ir Turkija vykdomos savanoriškos humanitarinio priėmimo programos standartinių veiklos procedūrų ir siekiama kuo greičiau dėl jų susitarti. Siekiant užtikrinti, kad būtų nenutrūkstamai teikiama ES finansinė parama asmenims perkelti į ES, Komisija liepos 4 d. įvykusiame 8-ajame Perkėlimo į ES ir Europos Sąjungoje forume ragino valstybes nares iki 2017 m. rugsėjo 15 d. pateikti naujus įsipareigojimus dėl asmenų perkėlimo į ES per visus 2018 m. Šis finansavimas skiriamas nuolatiniams įsipareigojimams įgyvendinti ir valstybės narės gali naudotis ES finansine parama vykdydamos asmenų perkėlimą į ES. Šis finansavimas teikiamas toliau laikantis suderinto ES lygmens požiūrio į perkėlimą į ES ir jis padeda kurti būsimą Sąjungos perkėlimo į ES sistemą. Daugiausia dėmesio toliau skiriama dėl konflikto Sirijoje perkeltų sirų ir kitų trečiųjų šalių piliečių perkėlimui į ES iš Turkijos. Be to, atsižvelgiant į kitas su humanitarine pagalba, apsauga ir migracijos valdymu susijusias aplinkybes, valstybių narių paprašyta į ES perkelti iš Libano ir Jordanijos, taip pat iš Šiaurės Afrikos ir Somalio pusiasalio atvykusius asmenis, kuriems reikalinga tarptautinė apsauga. Remiantis liepos 4 d. veiksmų planu ir siekiant apsaugoti gyvybes, sumažinti Libijai daromą migracijos spaudimą ir suteikti alternatyvų neteisėtai migracijai į ES, valstybių narių konkrečiai paprašyta visų pirma į ES perkelti bent nedidelį skaičių pažeidžiamiausių asmenų iš Egipto, Etiopijos, Libijos, Nigerio ir Sudano. Kol kas asmenims perkelti į ES 2018 m. iš viso numatyta skirti 377,5 mln. EUR – šiomis lėšomis būtų galima prisidėti prie ne mažiau kaip 37 750 asmenų, kuriems reikalinga tarptautinė apsauga, perkėlimo į ES. Komisija rugpjūčio 25 d. rašte visiems vidaus reikalų ministrams dar kartą priminė šį kvietimą ir paragino visas valstybes nares išsikelti kuo platesnio masto uždavinius ir padidinti perkėlimo į ES iš Egipto, Libijos, Nigerio, Etiopijos ir Sudano pastangas, prisidėti prie sudėtingos padėties centrinėje Viduržemio jūros regiono dalyje stabilizavimo ir prie mūsų visų bendrų pastangų gelbėti gyvybes ir suteikti alternatyvų neteisėtai migracijai, be kita ko, užtikrinant nuolatinį asmenų perkėlimą iš Turkijos ir Artimųjų Rytų. Komisija laukia valstybių narių įsipareigojimų ir yra pasirengusi paremti jas finansiškai ir praktiškai.